એ લગ્ન એક રીતે ક્રાંતિકારી જ હતાં. આ વિશે ભાયાણીદાદા કહે છે : ‘મેં લગ્ન બાબતમાં બધા જ સુધારા કર્યા. કંકોતરી છપાવી નહીં. શુકન અંગેની પ્રચલિત માન્યતાઓનું ખંડન કર્યું. લગ્ન કરવા મકરસંક્રાંતિના આગલા દિવસે એટલે કમૂરતામાં પોરબંદર ગયો. ત્રણનો આંકડો અપશુકનિયાળ ગણાય, સારાં કામમાં ત્રણ વ્યક્તિ ના જાય, પણ લગ્ન કરવા હું, મામા અને એક કુટુંબી એમ ત્રણ જણ ગયા.’ લગ્નમાં ચાંલ્લો પણ લીધો નહોતો. લગ્ન પછી આજુબાજુનાં ચાર-પાંચ ઘરોમાં પાંચ પાંચ પેંડા વહેંચી દીધા. આવું કરવામાં પ્રતિષ્ઠાનો પ્રશ્ન નડ્યો નહીં. આ રીતે લગ્ન કર્યાં પછીનાં 46 વર્ષ બાદ આજે ભાયાણી દંપતીને કોઈ વિધ્નો નડ્યાં નથી. લગ્ન વિશેની પ્રચલિત માન્યતાઓ પાયાવિહોણી હોવાનો આનાથી મોટો પુરાવો શો હોઈ શકે ?